CELEX: 52012PC0044
Language: mt
Date: 2012-02-13
Title: Proposta għal DEĊIŻJONI TAL-KUNSILL dwar it-tressiq mill-Unjoni Ewropea ta' emenda lill-Appendiċi III tal-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu (CITES)

|
			
		
		
		52012PC0044
		
			Proposta għal DEĊIŻJONI TAL-KUNSILL dwar it-tressiq mill-Unjoni Ewropea ta' emenda lill-Appendiċi III tal-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu (CITES) /* COM/2012/044 final - 2012/0020 (NLE) */
			
				
		
		
			
			   	MEMORANDUM TA’ SPJEGAZZJONI
1.           KUNTEST TAL-PROPOSTA
Il-pixxiplamtu (Lamna
nasus) huwa ddistribwit madwar l-Oċean Atlantiku tat-Tramuntana u f'faxxa
wiesgħa ċirkumglobali fl-Emisferu tan-Nofsinhar. Lamna nasus hija speċi
attiva, demmha sħun, tikber relattivament bil-mod u timmatura tard, tgħix
fit-tul, u twelled biss ftit frieħ. Taqa' fil-kategorija tal-FAO tal-iktar
produttività baxxa tal-ispeċijiet akkwatiċi l-aktar vulnerabbli.
Il-valutazzjonijiet tal-istokk tal-Atlantiku juru tnaqqis partikolari storiku u
riċenti. L-esplojtazzjoni ta' stokkijiet f'oċeani oħrajn fl-Emisferu
tan-Nofsinhar hija fil-biċċa l-kbira mhix immaniġġjata u x'aktarx ma tkunx
sostenibbli. L-ispeċi hija partikolarment vulnerabbi għas-sajd żejjed. Hija
vulnerabbli ħafna għall-pressjoni tas-sajd minħabba l-produttività baxxa
tagħha. Ilha sejra lura sew fl-Atlantiku tat-Tramuntana tul l-aħħar deċennji,
speċjalment fl-Atlantiku tal-Grigal, u dan wassal lill-UE biex tipprojbixxi
s-sajd għal din l-ispeċi. Il-projbizzjoni tapplika sew għall-bastimenti tal-UE
sew għal bastimenti li jtajru bandiera barranija li jkunu attivi fl-ibħra
tal-UE. Is-sajd għall-pixxiplamtu huwa wkoll ipprojbit fl-Oċean Atlantiku
tal-Grigal permezz ta' deċiżjoni mill-Kummissjoni tas-Sajd tal-Atlantiku
tal-Grigal (NEAFC). Is-sajd kompla fl-Atlantiku tal-Majjistral kif ukoll
fl-Emisferu tan-Nofsinhar. Minbarrra NEAFC, bħalissa hemm ftit li xejn miżuri
adottati fi ħdan Organizzazzjonijiet Reġjonali tal-Ġestjoni tas-Sajd (RFMOs)
dwar l-immaniġġjar u l-konservazzjoni tal-pixxiplamtu, u hemm informazzjoni
limitata dwar il-leġiżlazzjoni domestika eżsitenti fi Stati oħra tal-madwar.
Jidher li hemm għadd kbir ta' sajdiet tal-pixxiplamtu li jibqa' mhux
irrappurtat. 
Fuq dan l-isfond,
l-UE pproponiet fl-2007 u l-2010 li l-pixxiplamtu jiġi inkluż fl-Appendiċi II
tal-Konvenzjoni CITES. Dawn il-proposti ntlaqgħu minn maġġoranza tal-Partijiet
CITES iżda ma laħqux il-kwota ta' 2/3 meħtieġa għall-adozzjoni tagħhom. Saret
ukoll proposta mill-UE biex jiġi pprojbit is-sajd fi ħdan il-Kummissjoni
Internazzjonali għall-Konservazzjoni tat-Tonn tal-Atlantiku (ICCAT) fl-2009 u
l-2010 imma ġiet irrifjutata. 
Hija wkoll skarsa
d-dejta disponibbli dwar il-kummerċ internazzjonali tal-pixxiplamtu u l-impatt
tiegħu fuq il-qagħda tal-ispeċi. Fil-fatt, bħalissa m'hemm l-ebda dejta
speċifika maqbula internazzjonalment għall-eżemplari tal-pixxiplamntu. Dan
kieku jippermetti li jiġi kkwantifikat il-volum tal-kummerċ internazzjonali
f'dik l-ispeċi. Hemm madankollu indikazzjonijiet ċari li partijiet jew derivati
tal-pixxiplamtu jidħlu fil-kummerċ internazzjonali u li hemm suq
internazzjonali kbir għall-prodotti bħal-laħam u x-xewkiet ta' dahar il-ħuta
Jidher li l-UE hija wieħed mis-swieq ewlenin għall-eżemplari tal-pixxiplamtuu
għalhekk għandha responsabbiltà kruċjali fl-iżgurar li dan il-kummerċ ikun
sostenibbli. 
Id-dejta dwar il-kummerċ internazzjonali
tal-pixxiplamtu hija meħtieġa biex jiġi vvalutat l-impatt tal-kummerċ
internazzjonali fuq il-konservazzjoni tal-ispeċi. Il-ġbir ta'dejta dwar
il-kummerċ internazzjonali jeħtieġ il-kooperazzjoni internazzjonali. L-aħjar
mod biex tiġi assigurata kooperazzjoni bħal din huwa li l-Istati Membri tal-UE
jinkludu l-ispeċi fil-Appendiċi II taċ-CITES. Dan huwa konformi għal kollox
ukoll mal-Pjan ta' Azjoni tal-Komunità Ewropea għall-klieb il-baħar adottat
mill-Kummissjoni fl-2009.
Skont l-Artikolu XVI tal-Konvenzjoni,kwalunkwe
Parti tista' tressaq f'kull żmien lis-Segretarjat lista ta' speċijiet
għall-inklużjoni fl-Appendiċi III. Emenda lill-Appendiċi III tidħol fis-seħħ awtomatikament
90 jum wara li t-tressiq tagħha jkun ġie kkomunikat lill-Partijiet
mis-Segretarjat. 
L-effett tal-inklużjoni ta' speċi fl-Appendiċi
III huwa li kwalunkwe esportazzjoni tal-pixxiplamtu mill-UE jkollha tkun
akkumpanjata minn permess ta' esportazzjoni li jattesta l-legalità tal-qabda.
Tipi oħrajn ta' kummerċ (esportazzjoni għall-UE, jew kummerċ bejn Partijiet
mhux tal-UE) ikunu jeħtieġu li jintwera ċertifikat tal-oriġini mill-pajjiż
esportatur.
Elenkar
fl-Appendiċi III jipprovdi lill-Partijiet CITES b'dejta (bħala minimu) dwar
l-oriġini u l-kwantità tal-eżemplari kkumerċjati; dan itejjeb il-bażi
tal-għarfien dwar il-fatturi li jeffettwaw il-konservazzjoni tal-pixxiplamtu
fid-dawl ta' kwalunkwe miżura possibbli ta' konservazzjoni u/jew kummerċ li għandhom
mnejn ikunu jridu jieħu fil-ġejjieni Stati jew organizzazzjonijiet
internazzjonali. 
Elenkar
fl-Appendiċi III jiżgura li l-Partijiet CITES jagħtu attenzjoni speċjali
lill-kundizzjonijiet li taħthom jinqbadu u jiġu kkumerċjati l-eżemplari
tal-pixxiplamtu, u jaf irawwem l-adozzjoni ta' miżuri ta' konservazzjoni, li
għadhom mhumiex implimentati, sabiex jiżguraw l-esplojtazzjoni sostenibbli
tagħhom. 
2.           RIŻULTATI TAL-KONSULTAZZJONIJIET
MAL-PARTIJIET INTERESSATI U L-VALUTAZZJONIJIET TAL-IMPATT
Il-proposta għall-inklużjoni tal-pixxiplamtu
fl-Appendiċi III taċ-CITES ġiet diskussa f'diversi okkażjonijiet mal-Istati
Membri tal-UE f'laqgħat tal-Kumitat tal-UE dwar il-kummerċ tal-flora u l-fawna
selvaġġa fil-11 ta' Ġunju 2010, il-15 ta' Settembru 2010, is-6 ta' Diċembru
2010, it-22 ta' Marzu 2011 u s-26 ta' Lulju 2011. F'dak il-Kumitat kien hemm
appoġġ wiesa' favur l-inklużjoni tal-pixxiplamtu fl-Appendiċi III taċ-CITES. 
Il-Partijiet taċ-CITES kien wkoll infurmati
dwar l-intenzjoni possibbli tal-UE li tinkludi l-pixxiplamtu fl-Appendiċi III
taċ-CITES b'ittra mibgħuta fis-27 ta' Mejju 2011. Għajr għall-Ġappun u ċ-Ċina
(li jikkontestaw li l-ispeċi marina għandha tiġi trattata fil-qafas taċ-CITES),
l-osservazzjonijiet mibgħuta lill-Kummissjoni Ewropea kienu pjuttost ta' appoġġ
(speċjalment mill-Istati Uniti, New Zealand, it-Turkija, il-Kroazja, u
l-Montenegro, filwaqt li l-Awstralja indikat li din l-inklużjoni tista'
tipperikola l-possibbiltà tas-suċċess ta' proposta futura għall-inklużjoni
fl-Appendiċi II taċ-CITES).
Il-konsegwenzi tal-inklużjoni jkunu limitati
f'termini ta' spejjeż soċjoekonomiċi u amministrattivi: tkun teħtieġ li
l-Istati Membri tal-UE li jesportaw il-pixxiplamtu jipprovdu permess ta'
esportazzjoni li jattesta li jkun inqabad legalment. Billi s-sajd
għall-pixxiplamtu huwa pprojbit fil-maġġornanza vasta tal-ibħra tal-UE,
il-volum ikkonċernat x'aktarx ikun limitat. Pajjiżi oħra li jikkummerċjaw
il-pixxiplamtu jkollhom joħorġu ċertifikati tal-oriġini. 
3.           ELEMENTI LEGALI TAL-PROPOSTA
Il-Konvenzjoni CITES hija implimentata fi ħdan
l-UE bis-saħħa tar-Regolament tal-Kunsill (KE) Nru 338/97
tad-9 ta' Diċembru 1996 dwar il-protezzjoni ta' speċi ta' fawna
u flora selvaġġi billi jkun regolat il-kummerċ fihom[1]. L-inklużjoni tal-pixxiplamtu
fl-Appendiċi III taċ-CITES se tissarraf fl-inklużjoni tal-ispeċi fl-Anness C
tar-Regolament tal-Kunsill (KE) Nru 338/97, li għandu japplika hekk kif tidħol
fis-seħħ l-inklużjoni fl-Appendiċi III tal-Konvenzjoni. Billi dan jeffettwa
l-politiki tal-UE tal-ambjent u tal-kummerċ, il-bażi legali sostantiva
għad-deċiżjoni tal-Kunsill għandha tkun l-Artikolu 192(1) u l-Artikolu 207
tat-Trattat dwar il-Funzjonament tal-Unjoni Ewropea. Il-bażi legali proċedurali
għandha tkun l-Artikolu 218(9) billi din id-Deċiżjoni marbuta mal-istabbiliment
ta' pożizzjoni tal-UE fid-dawl tal-emenda ta' Anness tal-Konvenzjoni CITES li
għandha effetti legali. 
2012/0020 (NLE)
Proposta għal
DEĊIŻJONI TAL-KUNSILL
dwar it-tressiq mill-Unjoni Ewropea ta'
emenda lill-Appendiċi III tal-Konvenzjoni dwar il-Kummerċ Internazzjonali
fl-Ispeċijiet ta' Fawna u Flora Selvaġġi fil-Periklu (CITES)
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-Artikolu 192(1),
l-Artikolu 207, flimkien mal-Artikolu 218(9),
Wara li kkunsidra l-proposta tal-Kummissjoni
Ewropea,
Billi:
(1)              
Il-Konvenzjoni dwar il-Kummerċ Internazzjonali
fl-Ispeċijiet ta' Fawna u Flora Selvaġġi fil-Periklu (CITES) hija implimentata
fl-Unjoni Ewropea (minn hawn 'il quddiem: UE) bir-Regolament tal-Kunsill (KE)
Nru 338/97 tad-9 ta' Diċembru 1996[2].
(2)              
L-ispeċi Lamna nasus hija vulnerabbli ħafna
għall-pressjoni tas-sajd minħabba l-produttività baxxa tagħha. Ilha sejra lura
sew fl-Atlantiku tat-Tramuntana tul l-aħħar deċennji, speċjalment fl- Atlantiku
tal-Grigal, u dan wassal lill-Unjoni biex tipprojbixxi s-sajd għal din l-ispeċi.
Il-projbizzjoni tapplika sew għall-bastimenti tal-UE sew għal bastimenti li
jtajru bandiera barranija li jkunu attivi fl-ibħra tal-UE. L-esplojtazzjoni ta'
stokkijiet f'oċeani oħrajn fl-Emisferu tan-Nofsinhar hija fil-biċċa l-kbira
mhix immaniġġjata u x'aktarx ma tkunx sostenibbli. 
(3)              
Billi l-Unjoni qieset li l-ispeċi setgħet tiġi
mhedda globalment bl-estinzjoni sakemm il-kummerċ internazzjonali ma jiġix
soġġett għal regolamentazzjoni stretta sabiex jiġi evitat użu li jkun
inkompatibbli mas-sopravivenza tagħha, ipproponiet l-inklużjoni tagħha
fl-Appendiċi II fil-laqgħat CITES CoP14 (2007) u CoP15 (2010). Dawn il-proposti
ma laħqux il-kwoti ta' 2/3 tal-Partijiet meħtieġa mill-Konvenzjoni CITES
għall-adozzjoni tagħhom. Billi ma hemmx evidenza ta' rkupru tal-ispeċi, u
fin-nuqqas ta' reġim internazzjonali li jassigura l-immaniġġjar u
l-konservazzjoni tagħha fiż-żoni ta' ripartizzjoni kollha tagħha, hija meħtieġa
azzjoni ulterjuri mill-Unjoni għall-protezzjoni tal-ispeċi. 
(4)              
Jidher li l-kummerċ internazzjonali qed ikollu rwol
konsiderevoli fiż-żieda tas-sovraesplojtazzjoni tal-pixxiplamtu. Bħalissa ma
hemm l-ebda dejta speċifika maqbula internazzjonalment dwar il-kummerċ ta'
eżemplari tal-pixxiplamtu, u l-ġbir ta' din id-dejta kummerċjali huwa
neċessarju għall-valutazzjoni tal-impatt tal-kummerċ internazzjonali fuq
il-konservazzjoni tal-ispeċi. Bil-għan li titrawwem kooperazzjoni
internazzjonali għall-kontroll tal-kummerċ fl-eżemplari tal-ispeċi Lamna
nasus u ħarsien aħjar tal-ispeċi, din għandha tiġi inkluża fl-Appendiċi III
tal-Konvenzjoni CITES mill-Istati Membri kollha.
(5)              
Skont l-Artikolu XVI tal-Konvenzjoni CITES, emenda
lill-Appendiċi III tidħol fis-seħħ awtomatikament 90 jum wara li t-tressiq
tagħha jkun ġie kkomunikat lill-Partijiet mis-Segretarjat. Din l-emenda
lill-Appendiċijiet tal-Konvenzjoni se teffettwa lil-leġiżlazjoni tal-Unjoni
kkonċernata, billi kwalunkwe esportazzjoni tal-pixxiplamtu mill-Unjoni jkollha
tkun akkumpanjata minn permess ta' esportazzjoni li jattesta l-legalità
tal-qabda. Tipi oħrajn ta' kummerċ (esportazzjoni għall-UE, jew kummerċ bejn
Partijiet mhux fl-Unjoni) ikunu jeħtieġu li jintwera ċertifikat tal-oriġini
mill-pajjiż esportatur.
(6)              
Minħabba li l-emenda "Gaborone"
għall-konvenzjoni CITES għadha ma daħlitx fis-seħħ, l-Unjoni s'issa għadha
mhijiex parti fil-Konvenzjoni. 
(7)              
F'dawn iċ-ċirkostanzi, deċiżjoni tal-Unjoni
għall-inklużjoni ta' Lamna nasus fl-Appendiċi III tal-Konvenzjoni CITES
għandha tiġi espressa mill-Istati Membri li jaġixxu konġuntament fl-interess
tal-Unjoni f'manjiera konsistenti mar-rekwiżit tal-unità fir-rappreżentazzjoni
esterna tal-Unjoni. 
(8)              
It-tressiq konġunt għall-inklużjoni ta' Lamna
nasus fl-Appendiċi III tal-Konvenzjoni CITES għandu għalhekk jintbagħat
lis-Segretarjat CITES mill-Istat Membru li jkollu l-Presidenza tal-Kunsill
tal-Unjoni Ewropea li jaġixxi bħala rappreżentant tal-Istati Membri. 
ADOTTAT DIN ID-DEĊIŻJONI: 
Artikolu 1
L-Istati Membri, li jaġixxu fl-interess
tal-Unjoni Ewropea, għandhom iressqu konġuntament lis-Segretarjat taċ-CITES
talba biex jinkludu l-ispeċi Lamna nasus fl-Appendiċi III
tal-Konvenzjoni CITES. It-tressiq konġunt
għandu jintbagħat lis-Segretarjat CITES mill-Istat Membru li jkollu
l-Presidenza tal-Kunsill tal-Unjoni Ewropea, kif stipulat fl-Anness għal din
id-Deċiżjoni.
Artikolu 2 
Din id-Deċiżjoni hija indirizzata lill-Istati
Membri.
Magħmula fi Brussel, 
                                                                       Għall-Kunsill
                                                                       Il-President
ANNESS 
Sottomissjoni minn [l-Istat Membru li għandu l-Presidenza tal-Kunsill
tal-Unjoni Ewropea] f'isem l-Istati Membri tal-UE lis-Segretarjat CITES għall-inklużjoni
ta' Lamna nasus fl-Appendiċi III tal-Konvenzjoni CITES
F'konformità
mal-Artikolu XVI(1) tal-Konvenzjoni, u wara konsultazzjoni mal-Partijiet
interessati l-oħra taċ-CITES, [l-Istat Membru li għandu l-Presidenza
tal-Kunsill tal-Unjoni Ewropea] iressaq l-inklużjoni ta' Lamna nasus
fl-Appendiċi III tal-Konvenzjoni. 
Is-Segretarjat għalhekk mitlub jinkludi
fl-Appendiċi III tal-Konvenzjoni CITES għas-27 Stat Membru tal-UE
(l-Awstrija, il-Belġju, il-Bulgarija, Ċipru, ir-Repubblika Ċeka, id-Danimarka,
l-Estonja, il-Finlandja, Franza, il-Ġermanja, il-Greċja, l-Ungerija, l-Irlanda,
l-Italja, il-Latvja, il-Litwanja, il-Lussemburgu, Malta, l-Olanda, il-Polonja,
il-Portugall, ir-Rumanija, is-Slovakkja, is-Slovenja, Spanja, l-Iżvezja u
r-Renju Unit) l-ispeċijiet indikati taħt;
FAWNA 
     Chondrichthyes
(Sottoklassi: Elasmobranchii) 
     Lamniformes 
     Lamnidae 
     Lamna nasus (Bonnaterre, 1788)
Figura 1.
Pixxiplamtu Lamna nasus
(Sors: Skeda tal-FAO tal-Identifikazzjoni tal-Ispeċijiet)
Jekk jogħġbok sib
fl-Anness 1 ħarsa ġenerali lejn il-miżuri meħuda mill-Unjoni Ewropea
għall-implimentazzjoni tar-rakkomandazzjonijiet fir-Riżoluzzjoni Conf. 9.25
(Rev. CoP15).
Dejjem tiegħek,
Anness 1
Miżuri meħuda mill-Unjoni Ewropea
għall-implimentazzjoni tar-rakkomandazzjonijiet fir-Riżoluzzjoni Conf. 9.25
(Rev. CoP15)
–                        
Ir-regolamenti domestiċi tal-UE li japplikaw
għall-immaniġġjar, il-konservazzjoni u l-kummerċ tal-pixxiplamtu
Ir-regolamenti domestiċi tal-UE għall-prevenzjoni jew ir-restrizzjoni
tal-pixxiplamtu u għall-kontroll tal-kummerċ għall-konservazzjoni ta' din
l-ispeċi huma:
·                        
Ir-Regolament tal-Kunsill (UE) Nru 57/2011
tat-18 ta' Jannar 2011 jipprojbixxi s-sajd
għall-pixxiplamtu[3].
Il-projbizzjoni tapplika sew għall-bastimenti tal-UE sew għal bastimenti jtajru
bandiera barranija li jkunu attivi fl-ibħra tal-UE.
·                        
Ir-Regolament tal-Kunsill (KE) Nru 1224/2009
tal-20 ta' Novembru 2009 jistipula l-miżuri
għall-kontroll, l-infurzar u s-sanzjonijiet għall-ksur tar-regoli tal-Politika
Komuni tas-Sajd tal-UE[4].
Japplika għall-pixxiplamtu bħal ma japplika għall-ispeċijiet l-oħra kollha
soġġetti għall-Politika Komuni tas-Sajd tal-UE;
·                        
Ir-Regolament tal-Kunsill (KE) Nru 1005/20008
tad-29 ta' Settembru 2008[5] jistipula r-regoli li japplikaw għall-importazzjonijiet tal-prodotti
tas-sajd fl-UE
Minbarra dan, il-Kummissjoni tas-Sajd tal-Atlantiku tal-Grigal (NEAFC)
qablet fil-laqgħa annwali tagħha f'Novembru 2010 li tipprojbixxi is-sajd dirett
kollu għall-pixxiplamtu għall-2011 fiż-żona regolatorja tagħha. 
Ir-regolamenti tal-Unjoni Ewropea huwa direttament
applikabbli fl-Istati Membri kollha tal-Unjoni Ewropea.
[1]               ĠU L 61, 3.3.1997, p. 1
[2]               ĠU L 61, 3.3.1997, p. 1.
[3]               ara
l-ħolqa mehmuża biex taċċessa r-Regolament http://eurlex.europa.eu/LexUriServ/LexUriServ.do?uri=OJ:L:2009:343:0001:0050:MT:PDF
il-pixxiplamtu huwa kopert mill-Artikolu 5(1), flimkien mal-Anness
IA, paġna 29, u l-Artikolu 8(1)(e)).
[4]               ara
l-ħolqa mehmuża biex taċċessa r-Regolament http://eurlex.europa.eu/LexUriServ/LexUriServ.do?uri=OJ:L:2009:343:0001:0050:MT:PDF
[5]               ara
l-ħolqa mehmuża biex taċċessa r-Regolament http://eur-lex.europa.eu/LexUriServ/LexUriServ.do?uri=OJ:L:2008:286:0001:0032:MT:PDF